Сяргей Мінько ў сваім прывітальным слове ўзгадаў гісторыю стварэння парафіі ў Негарэлым. Яна вядзе сваю гісторыю са жніўня 2006 года, калі біскуп Антоні Дзям’янка, які на той час з’яўляўся дапаможным біскупам Мінска-Магілёўскай архідыяцэзіі, падпісаў Дэкрэт аб стварэнні парафіі Перамянення Пана ў Энергетыкаве. У наступным годзе гэта каталіцкая супольнасць была афіцыйна зарэгістравана. Напачатку касцёл планавалася будаваць у Энергетыкаве, які з’яўляецца пасёлкам і цэнтрам Негарэльскага сельсавета. Але там не ўдалося атрымаць участак зямлі, таму ў выніку храм паўстаў тут, у Негарэлым. Паўстаў дзякуючы руплівай працы ксяндза Дзяніса Шастаковіча, які ад 2011 года з’яўляецца пробашчам парафіі Перамянення Пана. Пра будаўніцтва касцёла мы яшчэ распавядзем падрабязней.